Előterjesztés

a Közgyűlés részére

Tisztelt Közgyűlés!

A Tivoli Színház (1065 Budapest, Nagymező utca 8.) ingatlan a Fővárosi Önkornányzat tuljadona és a Thália Színház Nonprofit Kft. alapító okiratában szerepel telephelyként. A Thália Színház Nonprofit Kft. az ingatlant megállapodás alapján térítésmentes használatba adta a Budapesti Kamaraszínház Nonprofit Kft. számára. A Budapesti Kamaraszínház Nonprofit Kft. végelszámolása során az ingatlan visszakerült a Thália Színház Nonprofit Kft. birtokába. A Fővárosi Önkormányzathoz, mint alapítóhoz számtalan megkeresés érkezett az ingatlan kulturális célú tartós illetve ideiglenes hasznosításával kapcsolatban. A Fővárosi Önkormányzat álláspontja, hogy Budapest gazdag kulturális arculata tovább színesíthető egy olyan önálló előadó-művészeti tér létrehozásával, ahol különböző törekvések rendszeres vagy alkalmi megvalósítására nyílik lehetőség. E célkitűzés megvalósítására tekintettel a Thália Színház Nonprofit Kft. telephelyei közül kivételre javasoljuk a 1065 Budapest, Nagymező utca 8. szám alatti telephelyet. A Tivoli Színház későbbi profiljának meghatározása, kialakítása során szükséges figyelembe venni a Főváros kulturális térképét, kulturális infrastrukturális adottságait.

Az Thália Színház Nonprofit Kft. alapító okiratának módosítása a Fővárosi Közgyűlés alapítói hatáskörébe tartozik.

Az Thália Színház Nonprofit Kft. alapító okiratának módosítása és egységes szerkezetű alapító okirata jelen előterjesztés mellékleteit képezi.

Kérem a Tisztelt Közgyűlést, hogy a határozati javaslatokat elfogadni szíveskedjen.

Határozati javaslatok

A Fővárosi Közgyűlés úgy dönt, hogy:

A Budapest Főváros Önkormányzat vagyonáról, a vagyonelemek feletti tulajdonosi jogok gyakorlásáról szóló 22/2012. (III.14.) Főv. Kgy. számú rendelet 56. § (1) bekezdésében foglalt hatáskörében eljárva a Fővárosi Közgyűlés – a **Thália Színház Nonprofit Korlátolt Felelősségű Társaság** legfőbb szerveként eljárva – úgy dönt, hogy jóváhagyja a Thália Színház Nonprofit Korlátolt Felelősségű Társaság alapító okiratának módosítását és felkéri a főpolgármestert az előterjesztés 1. sz. mellékletét képező alapító okirat módosítása, valamint az előterjesztés 2. sz. mellékletét képező módosításokkal egységes szerkezetbe foglalt alapító okirat aláírására és kiadására.

határidő: 60 nap

felelős: Főpolgármester

A Budapest Főváros Önkormányzat vagyonáról, a vagyonelemek feletti tulajdonosi jogok gyakorlásáról szóló 22/2012. (III.14.) Főv. Kgy. számú rendelet 56. § (1) bekezdésében foglalt hatáskörében eljárva a Fővárosi Közgyűlés – a **Thália Színház Nonprofit Korlátolt Felelősségű Társaság** legfőbb szerveként eljárva – felkéri a Főpolgármestert, hogy az alapítói döntésről a Gt. 168. § (1) bekezdése értelmében a Társaság vezető tisztségviselőit értesítse.

határidő: 60 nap

felelős: Főpolgármester

Határozathozatal módja: **1. határozati javaslat esetében minősített szavazattöbbség, a 2. határozati javaslat esetében egyszerű szavazattöbbség**

Budapest, 2013.

|  |
| --- |
| Csomós Miklósfőpolgármester-helyettes |
| Láttam: |
| Sárádi Kálmánné dr.főjegyző |

mellékletek:

1. A Thália Színház Nonprofit Kft. alapító okiratának módosítása
2. A Thália Színház Nonprofit Kft. alapító okiratának módosítása egységes szerkezetbe foglalással